Πρόταση για ΚΑΝΟΝΙΣΜΟΣ ΤΟΥ ΣΥΜΒΟΥΛΙΟΥ για την περάτωση της 'επανεξέτασης' σχετικά με τον 'νέο εξαγωγέα' του κανονισμού (EΚ) αριθ. 2605/2000 του Συμβουλίου για την επιβολή οριστικών δασμών στις εισαγωγές ορισμένων ηλεκτρονικών ζυγών (ΗΖΛΠ) καταγωγής, μεταξύ άλλων, Ταϊβάν

(υποβληθείσα από την Επιτροπή)

ΑΙΤΙΟΛΟΓΙΚΗ ΕΚΘΕΣΗ

Τον Νοέμβριο του 2003, η Επιτροπή ανακοίνωσε, με τον κανονισμό (EΚ) αριθ. 2034/2003, την έναρξη επανεξέτασης σχετικά με τον 'νέο εξαγωγέα' του κανονισμού (EΚ) αριθ. 2605/2000 του Συμβουλίου για την επιβολή οριστικών δασμών αντιντάμπινγκ στις εισαγωγές ορισμένων ηλεκτρονικών ζυγών ('ΗΖΛΠ') καταγωγής, μεταξύ άλλων, Ταϊβάν. Ο κανονισμός αυτός καταργεί επίσης τον δασμό σχετικά με τις εισαγωγές της Charder Electronic Co., Ltd. ('Charder'), εταιρείας της Ταϊβάν η οποία είχε ζητήσει την έναρξη της επανεξέτασης, υποβάλλοντας τις εισαγωγές αυτών των προϊόντων σε καταγραφή.

Η έρευνα έδειξε ότι η εταιρεία Charder δεν πληρούσε τα απαραίτητα κριτήρια ώστε να θεωρηθεί ως νέος εισαγωγέας υπό την έννοια του άρθρου 11 παράγραφος 4 του βασικού κανονισμού, εφόσον δεν είχε εξαγάγει το υπό εξέταση προϊόν στην Κοινότητα κατά τη διάρκεια της περιόδου έρευνας της παρούσας επανεξέτασης. Πρέπει, συνεπώς, να περατωθεί η επανεξέταση και να συνεχίσει να εφαρμόζεται στην εταιρεία Charder ο ίδιος δασμολογικός συντελεστής με εκείνον που ίσχυε σε εθνικό επίπεδο κατά την αρχική έρευνα.

Προτείνεται, συνεπώς, να υιοθετήσει το Συμβούλιο την πρόταση κανονισμού, για την δημοσίευσή της στην Επίσημη Εφημερίδα της Ευρωπαϊκής Ένωσης, το αργότερο στις 19 Νοεμβρίου 2004.

Πρόταση για ΚΑΝΟΝΙΣΜΟΣ ΤΟΥ ΣΥΜΒΟΥΛΙΟΥ για την περάτωση της 'επανεξέτασης' σχετικά με τον 'νέο εξαγωγέα' του κανονισμού (EΚ) αριθ. 2605/2000 του Συμβουλίου για την επιβολή οριστικών δασμών στις εισαγωγές ορισμένων ηλεκτρονικών ζυγών (ΗΖΛΠ) καταγωγής, μεταξύ άλλων, Ταϊβάν

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

τον κανονισμό (ΕΚ) αριθ. 384/96 της 22ας Δεκεμβρίου 1995 για την άμυνα κατά των εισαγωγών που αποτελούν αντικείμενο ντάμπινγκ εκ μέρους χωρών μη μελών της Ευρωπαϊκής Κοινότητας [1] ('ο βασικός κανονισμός'), και ιδίως το άρθρο 11 παράγραφος 4,

[1] ΕΕ L 56 της 6.3.1996, σ. 1. Κανονισμός που τροποποιήθηκε από τον κανονισμό (ΕΚ) αριθ. 461/2004 (ΕΕ L 77 της 13.3.2004, σ. 12).

την πρόταση που υπέβαλε η Επιτροπή κατόπιν διαβουλεύσεων με τη συμβουλευτική επιτροπή,

Εκτιμώντας τα ακόλουθα:

A. ΙΣΧΥΟΝΤΑ ΜΕΤΡΑ

(1) Τα μέτρα που ισχύουν σήμερα στις εισαγωγές στην Κοινότητα ορισμένων ηλεκτρονικών ζυγών ('ΗΖΛΠ') καταγωγής Ταϊβάν είναι οριστικοί δασμοί αντιντάμπινγκ που επιβάλλονται από τον κανονισμό (EΚ) αριθ. 2605/2000 του Συμβουλίου [2]. Σύμφωνα με τον ίδιο κανονισμό, δασμοί αντιντάμπινγκ επιβάλλονται επίσης σε εισαγωγές ΗΖΛΠ καταγωγής Λαϊκής Δημοκρατίας της Κίνας και Δημοκρατίας της Κορέας. Ισχύουν επίσης μέτρα αντιντάμπινγκ για ΗΖΛΠ καταγωγής Ιαπωνίας και Σιγκαπούρης [3].

[2] ΕΕ L 301 της 30.11.2000, σ. 42.

[3] Κανονισμός (ΕΚ) αριθ. 468/2001 του Συμβουλίου της 6ης Μαρτίου 2001 που επιβάλλει οριστικό δασμό αντιντάμπινγκ σε εισαγωγές ορισμένων ηλεκτρονικών ζυγών καταγωγής Ιαπωνίας (ΕΕ L 67 της 9.3.2001, σ. 24) και ο κανονισμός (ΕΚ) αριθ. 469/2001 του Συμβουλίου της 6ης Μαρτίου 2001 που υποβάλλει οριστικό δασμό αντιντάμπινγκ στις εισαγωγές ορισμένων ηλεκτρονικών ζυγών καταγωγής Σιγκαπούρης (ΕΕ L 67 της 9.3.2001, σ. 37).

B. ΤΡΕΧΟΥΣΑ ΕΡΕΥΝΑ

1. Αίτηση για επανεξέταση

(2) Μετά την επιβολή των οριστικών δασμών αντιντάμπινγκ στις εισαγωγές ΗΖΛΠ καταγωγής Ταϊβάν, η Επιτροπή έλαβε αίτηση για τη διενέργεια επανεξέτασης σχετικά με τον 'νέο εξαγωγέα' του κανονισμού (EΚ) αριθ. 2605/2000, σύμφωνα με το άρθρο 11 παράγραφος 4 του βασικού κανονισμού, από μία εταιρεία της Ταϊβάν, την Charder Electronic Co., Ltd. ('Charder'). Η εταιρεία αυτή ισχυρίσθηκε ότι δεν συνδέεται με κανέναν από τους παραγωγούς ή εξαγωγείς στην Ταϊβάν που υπόκεινται στα ισχύοντα μέτρα αντιντάμπινγκ όσον αφορά τους ΗΖΛΠ. Επιπλέον, η εταιρεία ισχυρίσθηκε ότι δεν είχε εξαγάγει ΗΖΛΠ προς την Κοινότητα κατά την αρχική περίοδο έρευνας (περίοδο που άρχιζε την 1η Σεπτεμβρίου 1998 και έληγε την 31η Αυγούστου 1999), αλλά ότι είχε αρχίσει την εξαγωγή ΗΖΛΠ προς την Κοινότητα μετέπειτα.

2. Έναρξη επανεξέτασης σχετικά με έναν 'νέο εξαγωγέα'

(3) Η Επιτροπή εξέτασε τα αποδεικτικά στοιχεία που υπέβαλε η εταιρεία Charder και θεώρησε ότι είναι επαρκή για τη διενέργεια επανεξέτασης, σύμφωνα με τις διατάξεις του άρθρου 11 παράγραφος 4 του βασικού κανονισμού. Μετά από διαβουλεύσεις με τη συμβουλευτική επιτροπή και αφού δόθηκε η δυνατότητα στην κοινοτική βιομηχανία να υποβάλει παρατηρήσεις, η Επιτροπή άρχισε, βάσει του κανονισμού (ΕΚ) αριθ. 2034/2003 [4], την επανεξέταση του κανονισμού (ΕΚ) αριθ. 2605/2000 όσον αφορά την εταιρεία Charder και άρχισε την έρευνά της.

[4] ΕΕ L 302 της 20.11.2003, σ. 3.

(4) Σύμφωνα με τον κανονισμό της Επιτροπής σχετικά με την έναρξη της διαδικασίας επανεξέτασης, καταργήθηκε ο δασμός αντιντάμπινγκ ύψους 13,4% που επέβαλε ο κανονισμός (EΚ) αριθ. 2605/2000 στις εισαγωγές ΗΖΛΠ παραγωγής της εταιρείας Charder. Παράλληλα, σύμφωνα με το άρθρο 14 παράγραφος 5 του βασικού κανονισμού, οι τελωνειακές αρχές καλούνται να λάβουν τα κατάλληλα μέτρα για την καταγραφή των εν λόγω εισαγωγών.

3. Υπό εξέταση προϊόν

(5) Το προϊόν που καλύπτει η τρέχουσα επανεξέταση είναι εκείνο της αρχικής έρευνας, δηλαδή ηλεκτρονικοί ζυγοί που χρησιμοποιούνται στο λιανικό εμπόριο, με ανώτατη δυνατότητα ζύγισης που δεν υπερβαίνει τα 30 κιλά, στους οποίους ενσωματώνεται ψηφιακό σύστημα απεικόνισης του βάρους, της μοναδιαίας τιμής και της τιμής που πρέπει να καταβληθεί (είτε περιλαμβάνουν, είτε όχι μέσο εκτύπωσης των δεδομένων αυτών), οι οποίοι κανονικά υπάγονται στον κωδικό ΣΟ ex 8423 81 50 (κωδικός TARIC 8423 81 50 10) και είναι καταγωγής Ταϊβάν.

4. Ενδιαφερόμενα μέρη

(6) Η Επιτροπή γνωστοποίησε επίσημα στην εταιρεία Charder και στους εκπροσώπους της χώρας εξαγωγής την έναρξη της διαδικασίας επανεξέτασης. Τα ενδιαφερόμενα μέρη είχαν την δυνατότητα να γνωστοποιήσουν γραπτώς τις απόψεις τους και να ζητήσουν ακρόαση.

(7) Η Επιτροπή απέστειλε επίσης ερωτηματολόγιο στην εταιρεία Charder και έλαβε απάντηση εντός της καθορισμένης προθεσμίας. Η Επιτροπή ζήτησε και επαλήθευσε όλες τις πληροφορίες που έκρινε απαραίτητες για τον προσδιορισμό πρακτικής ντάμπινγκ και πραγματοποίησε επίσκεψη επαλήθευσης στις εγκαταστάσεις της Charder καθώς και της εταιρείας που εισάγει στην Κοινότητα προϊόντα που παράγει η Charder ('ο εισαγωγέας').

5. Περίοδος έρευνας

(8) Η έρευνα σχετικά με την πρακτική ντάμπινγκ κάλυψε την περίοδο από την 1η Οκτωβρίου 2002 έως την 31η Σεπτεμβρίου 2003 ('περίοδος έρευνας', ή 'ΠΕ').

Γ. ΑΠΟΤΕΛΕΣΜΑΤΑ ΤΗΣ ΕΡΕΥΝΑΣ

(9) Η έρευνα επιβεβαίωσε ότι η εταιρεία Charder δεν είχε εξαγάγει το υπό εξέταση προϊόν κατά τη διάρκεια της αρχικής περιόδου έρευνας.

(10) Επιπλέον, η Charder μπόρεσε να αποδείξει ότι δεν συνδεόταν με κανέναν από τους εξαγωγείς ή παραγωγούς της Ταϊβάν οι οποίοι υπόκεινται στα μέτρα αντιντάμπινγκ που επιβάλλονται σε εισαγωγές ΗΖΛΠ καταγωγής Ταϊβάν.

(11) Ωστόσο, το άρθρο 11 παράγραφος 4 του βασικού κανονισμού αναφέρει επίσης ότι ο νέος εξαγωγέας πρέπει να έχει πράγματι πραγματοποιήσει εξαγωγές του εν λόγω προϊόντος στην Κοινότητα μετά την αρχική περίοδο έρευνας ή να είναι σε θέση να αποδείξει ότι έχει αναλάβει αμετάκλητη συμβατική υποχρέωση για την εξαγωγή σημαντικής ποσότητας του εν λόγω προϊόντος στην Κοινότητα. Αποδείχθηκε, ωστόσο, ότι τα προϊόντα που έχουν παραχθεί και εξαχθεί στην Κοινότητα από την Charder κατά την περίοδο έρευνας, και αναφέρθηκαν ως το υπό εξέταση προϊόν, δεν ήταν δυνατόν να πωληθούν σε τελικούς χρήστες. Αν και τα προϊόντα είχαν δηλωθεί από την Charder και από τον εισαγωγέα ως το υπό εξέταση προϊόν, απεδείχθη ότι ήταν ημιτελή προϊόντα και είχαν διαφορετικά χαρακτηριστικά από το υπό εξέταση προϊόν. Αυτά τα προϊόντα είχαν υποστεί περαιτέρω επεξεργασία από τον εισαγωγέα και είχαν μετατραπεί σε ηλεκτρονικούς ζυγούς. Επιπλέον, πρέπει επίσης να σημειωθεί ότι κανένας από τους περαιτέρω επεξεργασμένους ηλεκτρονικούς ζυγούς δεν είχε πωληθεί κατά την περίοδο έρευνας. Για τους λόγους αυτούς, τα εισαγόμενα προϊόντα δεν μπορούν να καταγραφούν ως το υπό εξέταση προϊόν. Επιπλέον, η Charder δεν έδειξε ότι είχε αναλάβει αμετάκλητη συμβατική υποχρέωση για την εξαγωγή σημαντικής ποσότητας του προϊόντος στην Κοινότητα.

(12) Για τους προαναφερθέντες λόγους, συμπεραίνεται ότι η εταιρεία Charder δεν είναι σε θέση να αποδείξει ότι πληροί τα κριτήρια που απαιτούνται ώστε να θεωρηθεί ως ένας νέος εξαγωγέας υπό την έννοια του άρθρου 11 παράγραφος 4, του βασικού κανονισμού.

Δ. ΠΕΡΑΤΩΣΗ ΤΗΣ ΕΠΑΝΕΞΕΤΑΣΗΣ

(13) Υπό το φως των αποτελεσμάτων της έρευνας, η επανεξέταση πρέπει να περατωθεί χωρίς να τροποποιηθεί το επίπεδο του δασμού που εφαρμόζεται στην Charder, ο οποίος πρέπει να διατηρηθεί στο επίπεδο του οριστικού δασμού αντιντάμπινγκ για τη χώρα που είχε ορισθεί στην αρχική έρευνα, δηλαδή 13,4%.

E. ΑΝΑΔΡΟΜΙΚΗ ΕΙΣΠΡΑΞΗ ΤΟΥ ΔΑΣΜΟΥ ΑΝΤΙΝΤΑΜΠΙΝΓΚ

(14) Βάσει των παραπάνω διαπιστώσεων, ο δασμός αντιντάμπινγκ που πρέπει να εφαρμοστεί στην Charder εισπράττεται αναδρομικά επί των εισαγωγών του υπό εξέταση προϊόντος οι οποίες έχουν καταγραφεί σύμφωνα με το άρθρο 3 του κανονισμού (ΕΚ) αριθ. 2034/2003 της Επιτροπής.

ΣΤ. ΚΟΙΝΟΠΟΙΗΣΗ

(15) Όλα τα ενδιαφερόμενα μέρη ενημερώθηκαν σχετικά με τα ουσιαστικά πραγματικά περιστατικά και τις παρατηρήσεις βάσει των οποίων πρόκειται να περατωθεί η παρούσα επανεξέταση και να επιβληθεί αναδρομικά ο δασμός αντιντάμπινγκ στις εισαγωγές που αποτέλεσαν αντικείμενο καταγραφής. Δεν διατυπώθηκαν αντιρρήσεις όσον αφορά τα περιστατικά και τις παρατηρήσεις που γνωστοποιήθηκαν.

(16) Για τον λόγο αυτό, η παρούσα επανεξέταση περατώνεται χωρίς καμία τροποποίηση του κανονισμού (EΚ) αριθ. 2605/2000 του Συμβουλίου,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

1. Η επανεξέταση σχετικά με τον 'νέο εξαγωγέα', του κανονισμού (EΚ) αριθ. 2605/2000 του Συμβουλίου για την επιβολή οριστικών δασμών αντιντάμπινγκ στις εισαγωγές ορισμένων ηλεκτρονικών ζυγών (ΗΖΛΠ) καταγωγής, μεταξύ άλλων, Ταϊβάν, που άρχισε σύμφωνα με το άρθρο 11 παράγραφος 4 του κανονισμού (EΚ) αριθ. 384/96, του Συμβουλίου, περατώνεται χωρίς να τροποποιηθούν οι ισχύοντες δασμοί αντιντάμπινγκ.

2. Ο δασμός 13,4%, που επιβλήθηκε με τον κανονισμό (EΚ) αριθ. 2605/2000 του Συμβουλίου σε εισαγωγές ορισμένων ηλεκτρονικών ζυγών (ΗΖΛΠ) καταγωγής, μεταξύ άλλων, Ταϊβάν, εισπράττεται αναδρομικά επί των εισαγωγών του υπό εξέταση προϊόντος που έχουν καταγραφεί σύμφωνα με το άρθρο 3 του κανονισμού (ΕΚ) 2034/2003 της Επιτροπής.

3. Εκτός εάν ορίζεται διαφορετικά, εφαρμόζονται οι ισχύουσες διατάξεις σχετικά με τους τελωνειακούς δασμούς.

Άρθρο 2

Ο παρών κανονισμός αρχίζει να ισχύει την επόμενη ημέρα της δημοσίευσης του στην Επίσημη Εφημερίδα της Ευρωπαϊκής Ένωσης.

Ο παρών κανονισμός είναι δεσμευτικός ως προς όλα του τα μέρη και εφαρμόζεται σε όλα τα κράτη μέλη.

Βρυξέλλες,

Για το Συμβούλιο

Ο Πρόεδρος